Na temelju Odluke o prodaji nekretnina u vlasništvu Općine Legrad, KLASA: 406-01/20-01/01, URBROJ: 2137/10-20-36 od 21. srpnja 2020. godine, a sukladno točki 5.1. Programa mjera za poticanje rješavanja stambenog pitanja mladih obitelji na području Općine Legrad, objavljuje se

## 

## 3. J A V N I P O Z I V

## mladim obiteljima za dostavu prijava za korištenje sredstava

## pri rješavanju stambenog pitanja na području Općine Legrad

## za Mjeru 2. u 2020. godini

Ovim Javnim pozivom i mjerama propisanim Programom mjera za poticanje rješavanja stambenog pitanja mladih obitelji na području Općine Legrad (u daljnjem tekstu: Program), namjerava se pomoći mladim obiteljima u rješavanju stambene problematike s ciljem sprječavanja raseljavanja te naseljavanja mladih obitelji na područje Općine Legrad.

Predmet ovog Javnog poziva je podnošenje prijava za korištenje bespovratnih sredstava u okviru Mjere 2. „Stambeno zbrinjavanje mladih obitelji prodajom stambenog prostora (kuće) u vlasništvu Općine Legrad po povlaštenim cijenama“.

Nekretnine koje su predmet prodaje iz ovog Javnog poziva navedene su u **1. Popisu** nekretnina koji je prilogu javnog natječaja za prodaju.

Korisnici mjera su mlade obitelji.

Mladom obitelji u smislu ovog Programa, smatra se mladi bračni ili izvanbračni par koji na dan 1. siječnja tekuće godine (1.01.2020.) nisu navršili 40 godina života, a ukoliko se sredstva ne raspodjele do završetka trajanja natječaja, mladom obitelji će se smatrati i osobe starije od 40 godine, ali ne više od 45 godina života (na dan 1.01.2020.), te da svoje stambeno pitanje rješavanju stjecanjem vlasništva nad nekretninom, izgradnjom stambenog objekta odnosno preuređenjem prve nekretnine u njihovom vlasništvu, po prvi puta.

Na javni poziv za korištenje sredstava iz ove Mjere može se javiti mlada obitelj koja ispunjava slijedeće opće uvjete:

1. da svi članovi mlade obitelji imaju prijavljeno prebivalište na području Općine ili
2. da svi doseljeni članovi mlade obitelji prijave prebivalište na području Općine u roku tri (3) godine od dobivanja sredstava iz ove Mjere, osim kod izgradnje novog stambenog prostora kada su obvezni prijaviti prebivalište u roku od pet (5) godina od dobivanja sredstava odnosno kupnje nekretnine,
3. da će svi doseljeni članovi mlade obitelji živjeti na nekretnini za koju su ostvarili pomoć temeljem ove Mjere najmanje 15 godina,
4. da svi članovi bračne ili izvanbračne zajednice, odnosno jednoroditeljske obitelji nisu stariji od 40 godina života na dan 1. siječnja 2020. godine, a u slučaju da se planirana sredstva za 2020. godinu ne utroše, sredstva mogu ostvariti i članovi mlade obitelji stariji od 40 godina, ali ne više od 45 godina života na dan 1. siječnja 2020. godine,
5. da svaki od bračnih ili izvanbračnih drugova koji po prvi put rješavaju stambeno pitanje izgradnjom novog ili rekonstrukcijom postojećeg stambenog prostora na nekretnini stečenoj nakon 1.01.2017. godine, da nema u vlasništvu/suvlasništvu obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske. Vlasništvo nekretnine ne mogu imati niti djeca podnositelja zahtjeva koja žive u istom kućanstvu ili imaju prijavljeno prebivalište na istoj adresi kao i podnositelj zahtjeva,
6. da svaki od bračnih ili izvanbračnih drugova koji prvi put rješavaju stambeno pitanje nemaju građevinsko zemljište ni drugi stambeni objekt na području Republike Hrvatske ili da isto nisu prodali, darovali ili na bilo koji drugi način otuđili,
7. na jednoroditeljsku obitelj ili samohranog roditelja se na odgovorajući način primjenjuju odredbe prethodnih stavaka,
8. da bar jedan od bračnih ili izvanbračnih drugova ima stalna primanja,
9. da niti jedan član domaćinstva nema nepodmirena dugovanja po osnovi javnih davanja prema državnom proračunu kao i nepodmirene obveze prema Općini Legrad,
10. da bračni ili izvanbračni drugovi imaju najmanje srednju stručnu spremu,
11. da bračni ili izvanbračni drugovi nisu kažnjavani odnosno da se protiv njih ne vodi kazneni postupak.

Korisnici po ovoj Mjeri Programa mogu imati prebivalište izvan područja općine Legrad pod uvjetom da stambeno pitanje rješavaju na području općine Legrad.

Podnositeljima zahtjeva za kupnju nekretnine koji su dostavili kompletnu dokumentaciju te udovoljavaju uvjetima ovog Programa, odobrit će se prodaja nekretnine u vlasništvu Općine po povlaštenoj cijeni, na kojoj je izgrađen stambeni objekt koji odgovara osnovnim uvjetima stanovanja odnosno u funkcionalnom je stanju da se u njemu može stanovati.

Stambenim objektom u smislu ovog Programa smatra se nekretnina (građevinska čestica) u vlasništvu Općine na kojoj je izgrađen stambeni objekt (kuća) koja udovoljava osnovnim uvjetima stanovanja, odnosno koja je u funkcionalnom stanju da se u njoj može stanovati.

Povlaštena cijena nekretnine iznosi 1,00 kuna i predstavlja cijenu koju plaćaju prijavitelji kojima se odobrava potpora sukladno ovoj Mjeri Programa.

Ukoliko kupac ne prijavi prebivalište sukladno odredbama ovog Poziva, kupoprodajni ugovor se raskida te „kupac“ nema pravo na povrat kupoprodajne cijene, a Općina ima pravo aktivirati zadužnicu/bjanko zadužnicu na iznos stvarne vrijednosti „kupljene“ nekretnine utvrđene u Javnom natječaju.

Prilikom zaključenja ugovora kupac je dužan predati ovjerenu i potpisanu zadužnicu/bjanko zadužnicu na iznos koji pokriva iznos stvarne kupoprodajne cijene uvećan za eventualne troškove prisilne naplate. Prilikom predaje prijave na Javni poziv, podnositelj prijave predaje izjavu o promjeni prebivališta koja je sastavni dio natječajne dokumentacije te izjavu kojom se obvezuje da će prilikom zaključenja ugovora predati ovjerenu zadužnicu/bjanko zadužnicu sukladno Javnom pozivu.

Prijave na ovu Mjeru vezane su uz natječaj za prodaju nekretnina u vlasništvu Općine te je rok podnošenja prijave naveden u javnom natječaju za prodaju nekretnina.

U slučaju da korisnici mjere namjeravaju prostor proširiti (dograditi ili nadograditi) u cijelosti se oslobađaju plaćanja komunalnog doprinosa sukladno Odluci o komunalnom doprinosu na području Općine Legrad („Službeni glasnik Koprivničko-križevačke županije“ broj 1/19).

Potrebna dokumentacija koja se prilaže zahtjevu:

* Obrazac 1. – prijava za Mjeru 2. (u prilogu Javnog poziva),
* Izjava o članovima domaćinstva (Prilog 1. obrasca Prijave),
* preslika osobne iskaznice podnositelja i bračnog odnosno izvanbračnog druga,
* izvadak iz matice vjenčanih odnosno izjava o izvanbračnoj zajednici (Prilog 2.),
* izvadak iz matice rođenih ili rodni list za svako dijete,
* dokaz o radnom odnosu te o visini mjesečnih primanja za svakog odraslog člana obitelji (platne liste za prethodna 3 mjeseca koja prethode podnošenju prijave),
* dokaz o tome da se radi o prvoj i jedinoj nekretnini podnositelja zahtjeva i članova obitelji te da podnositelj zahtjevani drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području RH (Prilog 3. – izjava)
* dokaz o stečenoj stručnoj spremi za sve punoljetne članove domaćinstva (preslika diplome ili svjedodžbe),
* izjava o promjeni prebivališta (Prilog 4.),
* izjava o podmirenim obvezama prema Proračunu RH I Općini Legrad (Prilog 5.),
* uvjerenje o nekažnjavanju za podnositelja i bračnog odnosno izvanbračnog druga kao i za sve punoljetne članove domaćinstva,
* izjava o predaji bjanko zadužnice prilikom zaključenja ugovora (Prilog 6.),
* dokaz o članstvu u udruzi ili drugoj organizaciji za društveno korisni rad.

Prije odobravanja kupnje nekretnine u okviru ove mjere, Općina Legrad zadržava pravo provjere i uvida na terenu, po ovlaštenoj osobi, svih kriterija o kojima ovisi odobravanje potpore.

**NAČIN I ROKOVI PODNOŠENJA PRIJAVA**

**Prijava za korištenje sredstava po ovoj Mjeri podnosi se do roka navedenog Javnom natječaju za prodaju nekretnina u vlasništvu Općine Legrad koji se objavljuje istovremeno sa raspisivanjem Poziva za ovu Mjeru,** a uz priloženu svu potrebnu dokumentaciju i na propisanim obrascima koje zainteresirani mogu dobiti u Općini Legrad, Trg Svetog Trojstva 52A ili preuzeti na internetskim stranicama [www.opcinalegrad.hr](http://www.opcinalegrad.hr).

Ispunjeni prijavni obrazac sa pripadajućom dokumentacijom mora biti potpisan od podnositelja prijave.

Prijava se dostavlja poštom na adresu: Općina Legrad, Trg Svetog Trojstva 52A, 48317 Legrad ili se neposredno predaje u Jedinstveni upravni odjel Općine Legrad.

Nepotpuni zahtjevi, nerazumljivi i oni uz koje nije priložena sva tražena dokumentacija, neće se razmatrati.

Potrebni obrasci prijave i izjava sastavni su dijelovi ovog Javnog poziva.

Ovaj Javni poziv sa potrebnim obrascima biti će objavljen na internetskoj stranici Općine Legrad[www.opcinalegrad.hr](http://www.opcinalegrad.hr) i na oglasnoj ploči Općine Legrad. Sve informacije mogu se dobiti u Općini Legrad, na telefon 048 835 051.

**KLASA: 371-01/20-01/01**

**URBROJ: 2137/10-20-55**

**Legrad, 23. srpnja 2020.**

**Općinski načelnik:**

**Ivan Sabolić, mag.pol.**